**A logo with text on it

Description automatically generated**

**Disgrifiad Swydd:** **Swyddi Gwasanaethau Proffesiynol**

|  |  |
| --- | --- |
| **Cyfadran/Cyfarwyddiaeth/Maes Gwasanaeth** | *Y GYFADRAN GWYDDONIAETH A PHEIRIANNEG* |
| **Teitl y Swydd:** | Swyddog Datblygu Busnes |
| **Adran/Pwnc:** | *BioHYB Cynhyrchion Naturiol - Biowyddoniaeth* |
| **Cyflog:** | *Gradd 7: £33,882 i £37,999 y flwyddyn* |
| **Oriau gwaith:** | 35, 1CALl |
| **Nifer y Swyddi:** | 1 |
| **Contract:** | Swydd am gyfnod penodol yw hon tan 30/09/2028 |
| **Lleoliad:** | Bydd deiliad y swydd hon yn gweithio ar Gampws Parc Singleton |

|  |  |
| --- | --- |
| **Prif Ddiben y Swydd** | Mae'r **Ganolfan BioHYB Cynhyrchion Naturiol,** sy’n hyb trawsddisgyblaethol yn Adran y Biowyddorau ym Mhrifysgol Abertawe, yn un o Ganolfannau Sbarduno'r Economïau Gwyrdd UKRI. Ein cenhadaeth yw harneisio potensial diwydiannol microbau ewcaryotig gan feithrin cydweithrediad rhyngddisgyblaethol. Mae'r Ganolfan yn targedu'r farchnad sy'n tyfu'n gyflym ar gyfer cynhyrchion naturiol, gan gynnwys gwrthficrobau, asidau organig a chymwysiadau amaethyddol.    Mae'r Ganolfan BioHYB Cynhyrchion Naturiol yn defnyddio galluoedd ymchwil presennol a modelau busnes arloesol i symleiddio'r daith o ddarganfod i fasnacheiddio. Mae hyn yn cynnwys canolbwyntio ar ddatblygu cymwysiadau biotechnolegol algâu a darganfod cynhyrchion naturiol. Y nod yw ymchwilio i gynhyrchion naturiol, datblygu prosesau arloesol, goresgyn heriau rheoleiddiol a hwyluso dichonoldeb masnachol cynhyrchion newydd, gan ysgogi arloesi ym maes technoleg werdd a chefnogi cynaliadwyedd byd-eang. Bydd y Ganolfan yn manteisio ar arbenigedd trawsddisgyblaethol Prifysgol Abertawe, y Ganolfan ar gyfer Amaethyddiaeth a Biowyddorau Rhyngwladol (CABI) a Chymdeithas Gwyddor Môr yr Alban (SAMS) yn ogystal â chydweithrediadau diwydiannol sefydledig. Cefnogir y Ganolfan BioHYB Cynhyrchion Naturiol gan thema strategol Adeiladu Dyfodol Gwyrdd Ymchwil ac Arloesi yn y DU (UKRI), rhif grant UKRI239.    Mae strategaethau gweithredol y Ganolfan yn cynnwys allgymorth cydweithredol, masnacheiddio organebau, ymchwil a datblygu organebau a phrosesau, a phlatfformau profi, dadansoddi a sgrinio uwch. Ategir yr ymdrechion hyn gan isadeiledd sylweddol i hyrwyddo datblygiad economaidd cynaliadwy. Nod y Ganolfan yw denu buddsoddiad preifat, gwella galluoedd lleol ac annog mabwysiadu cyffredin atebion ar sail yr economi werdd. Drwy ragori mewn ymchwil a datblygu ym maes biotechnoleg werdd, mae'r Ganolfan yn ymrwymedig i gyflawni buddion economaidd ac amgylcheddol sylweddol, creu swyddi gwyrdd a sicrhau ffyniant rhanbarthol.  **Ynglŷn â'r Rôl:**  Bydd y Swyddog Datblygu Busnes yn chwarae rôl hollbwysig wrth greu a chynnal ecosystem gydweithredol sy'n ysgogi arloesi a masnacheiddio ym maes cynhyrchion naturiol. Bydd y rôl hon yn cefnogi gwaith i gyflymu twf economaidd, creu swyddi a chynaliadwyedd economaidd, yn unol â nodau'r Ganolfan BioHYB Cynhyrchion Naturiol. Bydd deiliad y swydd yn gweithio'n agos gyda staff academaidd, timau gwasanaeth proffesiynol a phartneriaid allanol i ddatgloi potensial diwydiannol microbau ewcaryotig, yn enwedig ffyngau ac algâu, gan gynorthwyo i fynd â nhw o'r cam darganfod i fasnacheiddio. Yn ogystal â meithrin twf busnes, bydd y Swyddog Datblygu Busnes yn cynnig cyngor strategol a chymorth i egin fusnesau, cwmnïau deillio allan, cwmnïau deillio i mewn a busnesau sefydledig yn y Ganolfan, gan roi pwyslais cryf ar gynaliadwyedd ac arloesi.  Mae'r rôl yn hollbwysig i ysgogi masnacheiddio allbynnau ymchwil y Ganolfan, gan sicrhau bod y Brifysgol yn uchafu effaith a gwerth ei hasedau eiddo deallusol gan gefnogi datblygiad mentrau busnes cynaliadwy ac arloesol sy'n cyfrannu at dwf economaidd rhanbarthol, cenedlaethol a byd-eang.    **Cyfrifoldebau allweddol:**   * **Masnacheiddio Ymchwil:**   1. Nodi a gwerthuso eiddo deallusol posib o brosiectau ymchwil academaidd ac arloesi yn y Ganolfan, gan ganolbwyntio'n benodol ar ficrobau ewcaryotig a'u cynhyrchion.   2. Datblygu a gweithredu strategaethau masnacheiddio cynhwysfawr sy'n manteisio ar gryfderau'r Ganolfan ym maes ymchwil drosi i ffyngau ac algâu.   3. Rheoli'r broses fasnacheiddio o'r cysyniad i'r farchnad, gan sicrhau cynnydd amserol ac y glynir wrth gerrig milltir allweddol, gan roi pwyslais ar atebion cynaliadwy a thechnoleg werdd.   4. Cydweithredu â thimau Eiddo Deallusol a Gwasanaethau Ymchwil, Arloesi a Mentergarwch partneriaid y Brifysgol a'r Ganolfan i greu partneriaethau â chydweithredwyr, trwyddedigion a buddsoddwyr posib i gefnogi masnacheiddio cynhyrchion naturiol. * **Datblygu Busnes:**   1. Mynd ati'n rhagweithiol i nodi a meithrin cyfleoedd busnes newydd, gan weithio gyda chleientiaid newydd a rhai presennol i greu incwm ychwanegol a gwella perthnasoedd allweddol, yn enwedig yn yr economi werdd ac mewn diwydiannau cynaliadwy.   2. Darparu cyngor a chymorth arbenigol i egin fusnesau a chwmnïau deillio ar sefydlu busnes, gan gynnwys cynlluniau busnes, parodrwydd am fuddsoddiad a datblygu cynnyrch/gwasanaeth, gyda phwyslais ar arferion cynaliadwy.   3. Cynorthwyo cwmnïau deillio i mewn a busnesau sefydledig gyda chynlluniau tyfu gan ganolbwyntio ar ddefnyddio ymchwil arloesol ac isadeiledd y Ganolfan i sbarduno arloesi a llwyddiant masnachol.   4. Sicrhau cyllid arloesi allanol i gefnogi'r gwaith o drosi a masnacheiddio mentrau ymchwil y Ganolfan, gan sicrhau eu bod yn cydweddu â strategaethau rhanbarthol a chenedlaethol ar gyfer adfywio a thyfu. * **Ymgysylltu â Rhanddeiliaid a Rheoli Perthnasoedd:**   1. Meithrin a chynnal perthnasoedd proffesiynol â staff academaidd, myfyrwyr ôl-raddedig, cysylltiadau allanol, cyfreithwyr patent a swyddogion trosglwyddo technoleg yng nghonsortiwm y Ganolfan i gefnogi'r broses fasnacheiddio.   2. Gweithio gyda thimau gwasanaeth proffesiynol perthnasol i lunio a chyd-drafod cytundebau amrywiol, gan gynnwys cytundebau peidio â datgelu, trosglwyddo deunyddiau, cydweithredu, trwydded, aseiniad a rhannu refeniw, gan sicrhau eu bod yn gyson â nodau cynaliadwyedd ac arloesi'r Ganolfan.   3. Gweithredu fel cyswllt allweddol ar gyfer prosesau masnacheiddio arloesi, cydlynu â rhanddeiliaid mewn nifer o adrannau i sicrhau cysondeb a chynnydd mewn prosiectau arloesi.   4. Cynrychioli'r Brifysgol a'r Ganolfan BioHYB Cynhyrchion Naturiol yn allanol, gan gymryd rhan mewn rhwydweithiau, partneriaethau a mentrau lleol a rhanbarthol sy'n hyrwyddo technoleg werdd a thwf economaidd cynaliadwy, a dylanwadu ar y rhain. * **Marchnata a Hyrwyddo:**   1. Cydweithredu â'r swyddog marchnata i greu astudiaethau achos darbwyllol, hyrwyddo prosiectau a threfnu digwyddiadau a gweithdai sy'n arddangos allbynnau'r Ganolfan ac yn ymgysylltu â rhanddeiliaid.   2. Defnyddio cyfryngau cymdeithasol a phlatfformau eraill i hyrwyddo gweithgarwch gan y Ganolfan i ymgysylltu â myfyrwyr, cyflogwyr a phartneriaid allanol, gan dynnu sylw at gyfraniadau'r Ganolfan at arloesi, cynaliadwyedd a thwf economaidd. |
| **Dyletswyddau Cyffredinol** | 1. Cyfrannu'n llawn at bolisïau Galluogi Perfformiad ac Iaith Gymraeg y Brifysgol. 2. Hyrwyddo cydraddoldeb ac amrywiaeth mewn arferion gwaith a chynnal perthnasoedd gweithio cadarnhaol. 3. Arwain wrth wella perfformiad iechyd a diogelwch yn barhaus drwy ddealltwriaeth dda o'r proffil risg a thrwy ddatblygu diwylliant cadarnhaol o ran iechyd a diogelwch. 4. Unrhyw ddyletswyddau eraill y mae'r Gyfadran/y Gyfarwyddiaeth/y Maes Gwasanaeth wedi cytuno arnynt. 5. Sicrhau bod rheoli risg yn rhan annatod o'ch gweithgareddau beunyddiol i sicrhau bod arferion gwaith yn cydymffurfio â Pholisi Rheoli Risg y Brifysgol. |
| **Gwerthoedd y Gwasanaethau Proffesiynol** | Mae'r holl feysydd Gwasanaethau Proffesiynol ym Mhrifysgol Abertawe yn gweithredu yn ôl cyfres ddiffiniedig o Werthoedd Craidd - [Gwerthoedd Gwasanaethau Proffesiynol](http://www.swansea.ac.uk/the-university/world-class/values/professional-services-values/) - a disgwylir i bawb allu dangos ymrwymiad i'r gwerthoedd hyn o'r adeg cyflwyno cais am swydd i gyflawni eu rolau o ddydd i ddydd. Mae ymrwymiad i'n gwerthoedd ym Mhrifysgol Abertawe yn ein cefnogi wrth hyrwyddo cydraddoldeb ac wrth werthfawrogi amrywiaeth er mwyn defnyddio'r holl ddoniau sydd gennym.  Ein Gwerthoedd:  **Rydym yn Broffesiynol** Rydym yn ymfalchïo mewn defnyddio ein gwybodaeth, ein sgiliau, ein creadigrwydd, ein huniondeb a'n doethineb i ddarparu gwasanaethau arloesol, effeithiol ac effeithlon ynghyd ag atebion o safon ardderchog.  **Rydym yn Cydweithio**   Rydym yn ymfalchïo mewn amgylchedd gweithio rhagweithiol a chydweithredol o gydraddoldeb, ymddiriedaeth, parch, cydweithio a her, i ddarparu gwasanaethau sy'n ceisio rhagori ar anghenion a disgwyliadau cwsmeriaid.  **Rydym yn Ofalgar** Rydym yn cymryd cyfrifoldeb am wrando ar ein myfyrwyr, ein cydweithwyr, ein partneriaid allanol a'r cyhoedd, eu deall ac ymateb yn hyblyg iddynt, fel bod pob cysylltiad rhyngddynt a ni yn brofiad personol a chadarnhaol.  Mae ymrwymiad i'n gwerthoedd ym Mhrifysgol Abertawe yn ein cefnogi wrth hyrwyddo cydraddoldeb ac wrth werthfawrogi amrywiaeth er mwyn defnyddio'r holl ddoniau sydd gennym. |
| **Manyleb Person** | **Gwerthoedd:**   1. Tystiolaeth o ymfalchïo mewn darparu gwasanaethau ac atebion proffesiynol 2. Gallu gweithio mewn amgylchedd o gydraddoldeb, ymddiriedaeth a pharch i ddarparu gwasanaethau sy'n ceisio rhagori ar anghenion a disgwyliadau'r cwsmeriaid. 3. Tystiolaeth amlwg o ymagwedd ofalgar at eich holl gwsmeriaid, gan sicrhau profiad personol a chadarnhaol.   **Cymwysterau:**   1. Addysg hyd at lefel gradd mewn busnes (neu gymhwyster cyfwerth) neu brofiad gwaith cyfatebol.   **Profiad a Sgiliau:**   1. Profiad helaeth o ddatblygu a gweithredu strategaethau ymchwil ac arloesi mewn sefydliadau cymhleth, yn enwedig ym maes cynhyrchion naturiol a thechnoleg werdd. 2. Profiad o ddatblygu cynlluniau busnes, strategaeth a chymorth a chyngor ar barodrwydd am fuddsoddiad. 3. Tystiolaeth o'r gallu i feithrin a chynnal partneriaethau ar sail perfformiad â thimau academaidd, partneriaid allanol a rhanddeiliaid yn yr economi werdd. 4. Sgiliau cyfathrebu ardderchog ynghyd â'r gallu i symleiddio materion cymhleth, rheoli gwrthdaro posib a chyfathrebu â chynulleidfaoedd amrywiol. 5. Sgiliau dadansoddi cryf i asesu cyfleoedd arloesi, potensial y farchnad a'u halinio â galluoedd ac amcanion cynaliadwyedd y Brifysgol. 6. Profiad o sicrhau a rheoli cyllid allanol yn enwedig yn y sectorau arloesi a thechnoleg werdd. 7. Y gallu i weithio'n effeithiol mewn timau dynamig, traws-swyddogaethol. mewn amgylchedd sy'n datblygu'n gyflym. 8. Sgiliau cyfathrebu ardderchog a’r gallu i gyfleu syniadau cymhleth yn gryno ac yn effeithiol i amrywiaeth o gynulleidfaoedd drwy gyfryngau gwahanol. 9. Lefel uchel o lythrennedd cyfrifiadurol ynghyd â gwybodaeth drylwyr am feddalwedd Microsoft Office.   **Meini Prawf Dymunol**   1. Profiad yn y sector addysg uwch 2. Parodrwydd i deithio i gwrdd â chleientiaid a rhanddeiliaid eraill mewn lleoliadau gwahanol yng Nghymru Cymru, y DU ac yn rhyngwladol 3. Profiad neu ddealltwriaeth o weithredu yn unol â chyrff cyllido a chydymffurfio â nhw. 4. Profiad neu ddealltwriaeth o weithredu yn unol â rheolau a rheoliadau caffael a chydymffurfio â nhw. 5. Gwybodaeth am y sector biotechnoleg cynhyrchion naturiol yng Nghymru, y DU ac yn rhyngwladol.   **Datblygiad Proffesiynol:**   1. Cymryd rhan ym mhroses arfarnu'r Brifysgol a chymryd cyfrifoldeb am nodi a manteisio ar gyfleoedd datblygiad proffesiynol a datblygu gyrfa. 2. Cyfrannu at gynnal amgylchedd gwaith diogel ac iach, gan feithrin diwylliant o gynaliadwyedd ac arloesi yng Nghanolfan Cynhyrchion Naturiol yr Economïau Gwyrdd. |
| **Lefel Iaith Gymraeg** | Level 1 – ‘a little’ - pronounce Welsh words. Able to answer the phone in Welsh (good morning / afternoon). Able to use very basic every-day words and phrases (thank you, please etc.). Level 1 can be reached by completing a one-hour training course.  Am ragor o wybodaeth am Lefelau'r Iaith Gymraeg, gweler tudalen we’r Asesiad o Sgiliau Iaith Gymraeg, sydd ar gael [yma](https://www.swansea.ac.uk/welsh-language-standards/compliance/recruitment/). |

  